
— CEVA INTERESANT în dimineaţa aceasta, Miss Lemon? - 
întrebă a doua zi cînd intră în birou. 

Avea încredere în Miss Lemon. Era o femeie lipsită de 
imaginaţie, dar avea instinct. Ceea ce ea considera demn de 
luat în seamă era, de obicei, demn de luat în seamă. Era 
născută secretară. 

— Mai nimic, domnule Poirot. Doar o scrisoare care cred că 
v-ar putea interesa. Am pus-o deasupra. 

— Şi despre ce e vorba? 

— De la un bărbat care vrea să cercetaţi dispariţia 
pechinezului nevestei. 

Poirot se opri cu piciorul în aer. Aruncă o privire plină de 
reproş lui Miss Lemon. Ea nu observă. Începuse să bată la 
maşină. Bătea cu precizia şi cadenţa unei mitraliere. 

Poirot era bulversat; bulversat şi amărit. Miss Lemon, 
eficienta Miss Lemon, îl dezamăgise! Un pechinez! Mai ales 
visul pe care-l avusese noaptea trecută. Părăsea Palatul 
Buckingham după ce fusese felicitat şi i se mulţumise personal, 
cînd valetul venise şi-i adusese ciocolata. 

Îi stăteau pe limbă cuvinte pline de venin. Nu le rosti însă 
pentru că, graţie vitezei şi zelului cu care bătea la maşină, Miss 
Lemon tot nu le-ar fi auzit. 

Cu un mormăit de dezgust culese scrisoarea de deasupra 
micului teanc aflat la marginea biroului. 

Da, era exact ce spusese Miss Lemon. O adresă din City, o 
scrisoare scurtă şi fără înflorituri, o scrisoare de afaceri. 
Subiectul: răpirea unui pechinez. Un căţel din aceia cu ochii 
bulbucaţi, jucăria super-răsfăţată a vreunei cucoane bogate. 
Poirot încreţi buzele în timp ce citea. 

Nimic neobişnuit. Nimic straniu. Ba da, da, un mic amănunt, 
Miss Lemon a avut dreptate. Un mic amănunt într-adevăr 
ciudat. 

Hercule Poirot se aşeză. Citi scrisoarea încet, cu atenţie. Nu 
era cazul pe care şi-l dorea, nu era genul de caz pe care şi-l 


promisese. Nu era nici pe departe un caz important. Era chiar 
cu totul lipsit de importanţă. Nu era - şi aici era baza obiecţiei 
sale - o „muncă a lui Hercule”. 

Din nefericire era curios. Da, realmente curios. 

Ridică vocea ca să se facă auzit de Miss Lemon în ciuda 
zgomotului maşinii de scris. 

— Sună-l pe Sir Joseph Hoggin - spuse - şi aranjează-mi o 
întîlnire la el la birou, aşa cum sugerează. 

Ca de obicei, Miss Lemon avusese dreptate. 

— Sînt un om cinstit, domnule Poirot - spuse Sir Joseph 
Hoggin. 

Hercule Poirot făcu un gest evaziv care sugera (dacă voiai s- 
o iei aşa) admiraţia pentru situaţia solidă a carierei lui Sir 
Joseph şi aprecierea modestiei cu care acesta vorbea despre 
sine. Dar putea fi şi disprețul pentru o astfel de afirmaţie. În 
orice caz, nu dădea glas gîndului ascuns al lui Poirot, şi anume 
acela că Sir Joseph era, în cea mai obişnuită accepţie a 
cuvîntului, un om urît. Ochii lui Hercule Poirot se opriră în mod 
critic asupra fălcilor umflate, ochilor porcini, nasului borcănat 
şi asupra gurii cu buze strînse. Efectul general îi amintea de 
ceva sau de cineva, dar pentru moment nu-şi putea aminti de 
ce. Amintirea pîlpiia vag. Cu mult timp în urmă, în Belgia, ceva, 
sigur în legătură cu săpunul. 

Sir Joseph continua: 

— Să n-o mai lungim. N-am luat-o razna. Domnule Poirot, 
multă lume ar lăsa treaba baltă. Ar uita-o ca pe o datorie veche. 
Dar Joseph Hoggin nu procedează aşa. Sînt un om bogat şi, ca 
să zic aşa, nu două sute de lire contează. 

— Vă felicit, strecură încet Poirot. 

— Eh? 

Sir Joseph se opri o clipă. Ochii mici se apropiară şi mai 
mult. Apoi reluă: 

— Asta nu înseamnă că am obiceiul să arunc cu banii. Ceea 
ce doresc plătesc. Plătesc însă preţul pieţei, nici un ban mai 
mult. 

— Vă daţi seama - spuse Poirot - ca onorariul meu va fi 
mare. 

— Da, da, dar asta - Sir Joseph îl privi cu şiretenie - este o 
chestiune fără importanţă. 


— Eu nu mă tocmesc. Sînt un expert. Pentru serviciile unui 
expert trebuie să plătiţi. 

— Ştiu - spuse Sir Joseph cu francheţe - dumneata eşti 
foarte priceput în astfel de afaceri. Am făcut cercetări şi mi s-a 
spus că sînteţi cel mai bun. Vreau să ajung la esenţa problemei 
şi nu să mă tocmesc. De aceea am apelat la dumneata. 

— Aţi fost norocos. 

Sir Joseph mirii. 

— Extrem de norocos - reluă Poirot pe un ton hotărît. Sînt, 
fără falsă modestie, la apogeul carierei mele. De altfel 
intenţionez să mă retrag, să trăiesc la ţară, să călătoresc din 
cînd în cînd ca să văd lumea, ori, poate, să-mi cultiv grădina 
dînd o atenţie deosebită îmbunătăţirii dovlecelului. Magnifice 
legume, dar lipsite de aromă. De fapt nu asta vreau să spun. 
Doresc doar să vă comunic că, înainte de retragere, accept 12 
cazuri, nici mai mult nici mai puţin. „Muncile lui Hercule”, 
autoimpuse, dacă pot spune aşa. Cazul dumneavoastră, Sir 
Joseph, este primul dintre ele. Am fost atras de acest caz - 
suspină el -, de izbitoarea lui lipsă de importanţă. 

— Importanță? - interveni Sir Joseph. 

— Lipsă de importanţă am spus. S-a apelat la mine în 
nenumărate cazuri: să cercetez crime, morţi subite, jafuri, 
furturi de bijuterii. Este pentru prima oară cînd sînt solicitat să- 
mi pun în valoare talentul ca să elucidez răpirea unui căţel. 

— Mă surprinde - mormăi Sir Joseph - aş fi zis că nu se mai 
termină cu biîriielile femeilor legate de dispariţia diverşilor 
căţei. 

— E adevărat. Dar este pentru prima oară cînd sînt solicitat 
de soţ într-un asemenea caz. 

Sir Joseph îşi îngustă ochii admirativ: 

— Încep să înţeleg de ce mi-ai fost recomandat dumneata. 
Eşti un tip şiret, domnule Poirot. 

— Ce-ar fi să-mi povestiţi faptele - murmură Poirot. Cînd a 
dispărut cîinele? 

— Exact acum o săptămînă. 

— Şi, bănuiesc, soţia dumneavoastră este disperată. 

Sir Joseph se holbă la el şi şpuse: 

— Nu înţelegi? Cîinele a fost înapoiat! 

— Înapoiat? Permiteţi-mi să-ntreb atunci, care-i rolul meu 
aici. 


Sir Joseph se înroşi de furie: 

— Pentru că, să fiu al dracului dacă vreau să fiu escrocat! 
lată de ce, domnule Poirot, am să vă spun întreaga tărăşenie. 
Cîinele a fost furat acum o săptămînă, şterpelit în Kensington 
Garden, pe cînd era la plimbare cu doamna de companie a 
nevesti-mi. A doua zi, nevestei mele i s-au pretins 200 de lire. 
Ce ziceţi de asta - 200 de lire! Pentru blestemata aia de brută 
mică şi schelălăitoare, care ţi se încurcă mereu printre 
picioare. 

— Natural că n-aţi aprobat plata unei asemenea sume - 
murmură Poirot. 

— Sigur că nu, mai bine zis n-aş fi aprobat dacă aş fi ştiut! 
Milly, soţia mea, ştia asta foarte bine. Nu mi-a spus nimic. A 
trimis pur şi simplu banii, în bancnote de o liră, aşa cum se 
cerea în scrisoare, la adresa indicată. 

— Şi cîinele a fost înapoiat? 

— Da. Chiar în seara aceea a sunat soneria şi bruta aia mică 
se afla pe treptele de la intrare. Prin apropiere nici picior de 
om. 

— Clar. Continuaţi! 

— Apoi, bineînţeles că Milly mi-a mărturisit ce făcuse, iar eu 
mi-am cam pierdut cumpătul. M-am calmat însă la scurt timp - 
fapta fusese comisă şi, de fapt, nu te poţi aştepta de la o femeie 
să procedeze cu mai mult bun simţ - şi aş putea spune că aş fi 
lăsat totul să treacă de la mine dacă n-ar fi fost întîlnirea de la 
club cu Samuelson. 

— Da? 

— Afurisit să fiu dacă banda asta nu e al dracului de 
eficientă! 

Exact acelaşi lucru l-a păţit şi el. 300 de lire au stors de la 
nevastă-sa. Ei bine, asta-i cam prea de tot! Am hotărît că 
lucrurile nu mai pot să meargă aşa. Am trimis după dumneata. 

— Dar lucrul cel mai bun (şi cel mai puţin costisitor) ar fi 
fost să chemaţi poliţia. 

Sir Joseph îşi frecă nasul şi spuse: 

— Sînteţi căsătorit, domnule Poirot? 

— Ferească sfintul, n-am avut fericirea. 

— Hm, mormăi Sir Joseph, n-ai mai fi vorbit de fericire dac- 
ai fi fost şi ai fi aflat că femeile sînt nişte creaturi ciudate. 
Nevastă-mea se isterizează la simpla pomenire a cuvîntului 


poliţie. I-a intrat în cap că preţiosul Shan Tung va păţi cine ştie 
ce dacă merg la poliţie. Nici nu vrea să audă. Aş zice că nici pe 
dumneata nu te vede cu ochi buni. Dar am fost ferm şi, în cele 
din urmă, a acceptat. Ţineţi însă seama că ei nu-i place chestia 
asta. 

— Observ - murmură Poirot - că sînt într-o situaţie cam 
delicată. 

— Poate s-ar schimba situaţia dacă aş vedea-o pe soţia 
dumneavoastră spre a obţine cîteva amănunte de la ea, 
asigurind-o în acelaşi timp că favoritul ei va fi în siguranţă. 

Sir Joseph aprobă şi se ridică în picioare. 

— Vă voi conduce chiar acum. 

Într-un salon mare şi călduros stăteau două femei. 

Cînd Sir Joseph şi Hercule Poirot intrară, un mic pechinez le 
sări înainte lătrînd furios, încurcîndu-se periculos printre 
picioarele lui Poirot. 

— Shan, Shan, vino aici! Vino la mama, iubiţel! Ridică-l, 
Miss Carnaby! 

Cealaltă femeie sări grăbită, iar Hercule Poirot murmură: 

— Un adevărat leu... 

Cu răsuflarea tăiată, cea care-l culesese pe Shan Tung 
aprobă: 

— Da, într-adevăr, un bun cîine de pază. Nu se teme de 
nimic şi de nimeni. Un băieţel adorabil. 

După ce făcu prezentările de rigoare, Sir Joseph spuse: 

— Domnule Poirot, vă las să vă faceţi treaba şi cu o înclinare 
a capului părăsi încăperea. 

Doamna Hoggin era o femeie solidă cu părul de un roşu 
stins. Doamna de companie, nervoasa Miss Carnaby, era 
durdulie şi prietenoasă, între 40 şi 50 de ani. O trata pe Lady 
Hoggin cu mare respect şi era evident înfricoşată de aceasta. 

— Povestiţi-mi, Lady Hoggin, toate împrejurările în care s-a 
petrecut abominabila crimă. 

Lady Hoggin se înroşi. 

— Sînt fericită să vă aud vorbind aşa, domnule Poirot. 
Pentru că într-adevăr o crimă a fost. Pechinezii sînt foarte 
sensibili, ca nişte copii. Sărmanul Shan Tung ar fi putut muri de 
frică dacă nu de altceva. 

Miss Carnaby interveni cu răsuflarea tăiată: 

— A fost într-adevăr îngrozitor, îngrozitor. 


— Vă rog să-mi povestiţi faptele! 

— Ei bine, iată cum a fost: Shan Tung ieşise să-şi facă 
plimbarea obişnuită, în parc, cu Miss Carnaby. 

— Oh, săraca de mine, a fost greşeala mea, interveni 
doamna de companie, cum am putut fi atit de proastă, de 
neglijentă! 

Lady Hoggin spuse acru: 

— Nu vreau să-ţi reproşez nimic Miss Carnaby, dar sînt 
sigură că ar fi trebuit să fii mai atentă. 

Poirot îşi mută privirea la doamna de companie: 

— Cum s-a întîmplat? 

Miss Carnaby izbucni volubilă şi agitată: 

— A fost cu totul extraordinar, absolut extraordinar! Eram 
lîngă aleea cu flori. Shan Tung mergea înainte, bineînţeles; 
alergase puţin prin iarbă şi mă pregăteam să mă întorc acasă, 
cînd, atenţia mi-a fost atrasă de un copilaş într-un căruţ, un 
copil atit de drăgălaş, zimbitor, cu obrăjorii roz, cu bucliţe... N- 
am putut realmente să rezist să nu-i vorbesc bonei şi să n-o 
întreb cîţi ani avea copilul. 17 luni mi-a răspuns, dar sînt sigură 
că n-am vorbit cu ea mai mult de un minut sau dbuă, şi, brusc, 
am privit în jos şi Shan nu mai era. Lesa fusese tăiată. 

— Dacă ţi-ai fi văzut de îndatoririle dumitale - interveni 
Lady Hoggin - nimeni n-ar fi putut să se furişeze şi să-ţi taie 
lesa. 

Miss Carnaby părea gata să izbucnească în lacrimi. Poirot 
spuse grăbit: 

— Şi, după aceea ce s-a mai întîmplat? 

— Am căutat peste tot. Am strigat. Am întrebat pe paznicul 
parcului dacă văzuse pe cineva ducînd în braţe un pechinez, 
dar nu observase nimic; şi nu mai ştiam ce să fac, aşa că am 
continuat să caut, dar, în cele din urmă, a trebuit să mă întorc 
acasă. 

Miss Carnaby s-a oprit fără suflare. Poirot işi putu imagina 
destul de bine scena care urmase. 

— Apoi aţi primit scrisoarea? 

Lady Hoggin reluă povestea. 

— A doua zi dimineaţă, cu prima poştă. Scria că, dacă vreau 
să-l mai văd pe Shan Tung viu, trebuie să trimit 200 de lire, în 
bancnote de 1 liră, într-un pachet pe adresa căpitanului Curtin 
în Bloomsbury Road 38. Mai scria că, dacă banii vor fi 


însemnați sau poliţia informată, atunci,... ei bine, atunci lui 
Shan Tung i se vor tăia urechile şi coada. 

Miss Carnaby începu să se smiorcăie. 

— Îngrozitor - murmură - cît pot fi de cruzi oamenii! 

— Scria - continuă Lady Hoggin - că, dacă banii vor fi 
trimişi imediat, Shan Tung va fi înapoiat în aceeaşi seară viu şi 
nevătămat, dar că, dacă anunţ poliţia, Shan Tung va fi acela 
care va avea de suferit. 

Miss Carnaby murmură cu ochii în lacrimi: 

— Mi-e atît de teamă chiar şi acum, deşi bineînţeles că 
domnul Poirot nu e chiar de la poliţie. 

— Vedeți, domnule Poirot - interveni Lady Hoggin 
îngrijorată - va trebui să fiţi foarte atent. 

Hercule Poirot se grăbi să-i alunge îngrijorarea. 

— Dar nu sînt de la poliţie. Cercetările mele vor fi foarte 
discrete. Puteţi fi sigură că Shan Tung va fi în deplină 
siguranţă. Vă garantez eu. 

Amîndouă doamnele părură uşurate de acest cuvînt magic. 

— Aveţi scrisoarea?, întrebă Poirot. 

Lady Hoggin clătină din cap: 

— Nu. Mi s-a spus să pun scrisoarea alături de bani. 

— Şi asa aţi făcut? 

— Da. 

— Hm, păcat! 

Miss Carnaby interveni vioi: 

— Dar mai am lesa. S-o aduc? 

Părăsi camera. Hercule Poirot profită de absenţa ei pentru a 
pune cîteva întrebări pline de miez. 

— Amy Carnaby... Oh, e foarte cumsecade. Suflet bun, deşi 
cam prostuţă. Am avut mai multe doamne de companie şi toate 
au fost la fel de proaste, proaste de tot. Dar Amy este devotată 
lui Shan Tung şi a fost teribil de afectată de întîmplare - era şi 
normal să fie - dacă umblă creanga după cărucioare în loc să 
vadă de micul sufleţel. Fetele astea bătrîne sînt toate la fel, sînt 
nebune după copii. Sînt convinsă că nu are nimic de-a face cu 
răpirea. 

— Nu pare să aibă - fu de acord Poirot. Totuşi cîinele a 
dispărut cînd era sub supravegherea ei, deci trebuie să ne 
convingem de onestitatea ei. E de mult la dumneavoastră? 


— Aproape un an. A avut referinţe excelente. A fost la Lady 
Hartingfield pînă la moartea acesteia. 10 ani, cred. După asta 
şi-a îngrijit pentru un timp sora invalidă. Este într-adevăr un 
om bun, dar tare prostuţă, cum v-am mai spus. 

Amy Carnaby se întoarse chiar în acel moment, gîfiind uşor, 
aducînd o lesă tăiată, pe care i-o înmînă lui Poirot în modul cel 
mai solemn, privindu-l plină de speranţă. 

Poirot o privi cu atenţie. 

— Mais oui, a fost într-adevăr tăiată. 

Cele două femei îl priveau nesigure. 

— O voi păstra - zise Poirot. 

Solemn, o puse în buzunar. Cele două femei răsuflară 
uşurate. Făcuse exact ceea ce se aşteptase de la el. 

Era în obiceiul lur Poirot să nu lase nimic neverificat. 

Deşi părea improbabil ca Miss Carnaby să fie altceva decît 
femeia prostuţă şi cam slabă de minte care se arăta, Poirot făcu 
în aşa fel încît să pună cîteva întrebări unei doamne destul de 
lipsite de amabilitate, nepoata defunctei Lady Hartingfield. 

— Amy Carnaby - spuse Miss Maltravers - sigur, mi-o 
amintesc perfect. Avea suflet bun şi i se potrivea mătuşii Iulia 
ca o mănuşă. Devotată cîinilor şi excelentă la citit cu voce tare. 
Plină de tact, nu contrazicea niciodată un om bolnav. Dar ce i s- 
a întîmplat? Sper că n-are nici un fel de necazuri. I-am dat cam 
acum un an pentru o doamnă... un nume care începe cu H. 

Poirot îi explică în grabă că Miss Carnaby era încă pe postul 
ei. Avusese însă nişte necazuri cu un cîine pierdut. 

— Amy Carnaby e nebună după cîini. Mătuşa mea a avut un 
pechinez. I l-a lăsat ei cînd a murit şi Amy era cu totul 
îndrăgostită de el. Cred că i s-a rupt inima cînd a murit. Da, da, 
un suflet bun... deşi nu tocmai o intelectuală. 

Hercule Poirot fu de acord că Miss Carnaby n-ar fi putut în 
nici un caz fi numită o intelectuală. 

Următoarea grijă a lui Poirot a fost să-l descopere pe 
îngrijitorul parcului căruia i se adresase Miss Carnaby în acea 
după-amiază fatală. Reuşi fără nici o dificultate. Omul îşi 
amintea incidentul. 

— O doamnă între două vîrste, destul de solidă, arăta bine, 
îşi pierduse pechinezul. O cunoşteam bine, din vedere, venea 
adeseori cu cățelul. Am văzut-o venind cu el. Era distrusă cînd 
l-a pierdut. A venit la mine să afle dacă am văzut pe cineva cu 


un pechinez! Asta-i bună! Parcul e plin de cîini de toate felurile: 
terrieri, pechinezi, cîini de-ăia nemţeşti ca nişte cîrnaţi, chiar şi 
Barzaia, avem de toate. Eu n-aş putea deosebi un pechinez de 
altul. 

Hercule Poirot dădu gînditor din cap. 

Apoi plecă spre Bloomsbury Road. 

Numerele 38, 39, 40 aparţineau toate hotelului Balaclava. 
Poirot urcă scările şi împinse uşa de la intrare. Era întuneric şi 
mirosea a varză şi a scrumbie afumată de la micul dejun. La 
stînga, o masă de mahon cu o crizantemă tristă pe ea. 
Deasupra mesei era o etajeră mare pe care erau îngrămădite 
scrisorile. Poirot privi gînditor cîteva minute. Împinse uşa din 
dreapta sa. Dădea într-un fel de hol cu mese mici şi scaune 
acoperite cu creton în culori triste. Trei doamne în vîrstă şi un 
bătrîn cu înfăţişare neîngrijită ridicară capetele şi se uitară la 
intrus cu priviri răuvoitoare. Hercule Poirot roşi şi se retrase. 

Merse mai departe pe coridor şi ajunse la casa scării. La 
dreapta se ramifica un alt coridor, în unghi drept către ceea ce 
era cu siguranţă sala de mese. Puțin mai departe, pe coridor 
era o uşă pe care scria „Birou”. În aceasta bătu Poirot. 
Neprimind nici un răspuns, deschise uşa şi privi înăuntru. În 
cameră se afla un birou mare acoperit cu hirtii, dar nu era 
nimeni înăuntru. Se retrase închizînd uşa în urma lui. Intră în 
sala de mese. 

Aici, o fată cu înfăţişare tristă, într-un şort murdar, îşi tîrşiia 
picioarele în jurul mesei, ducînd un coş din care scotea şi 
aranja pe masă furculiţe şi cuțite. 

— Scuzaţi, pot s-o văd pe doamna directoare? 

Fata îl privi cu ochii lipsiţi de expresie. 

— N-am idee. 

— Nu e nimeni în birou. 

— Aha, n-am idee unde-ar putea fi. 

— Poate - spuse Poirot insistent, dar răbdător - ai putea să 
afli. 

Fata suspină. După ce că avea o zi proastă, se vedea 
împovărată şi cu o sarcină în plus. 

— Bine - spuse trist - să văd ce pot face. 

Poirot îi mulţumi şi reveni în hol. Privea etajera pentru 
scrisori cînd un foşnet şi un miros puternic de violete de 
Devonshire anunţară sosirea directoarei. 


Mrs. Harte era plină de bunăvoință. 

— Îmi pare rău că n-am fost în birou. Căutaţi o cameră? 

— Nu tocmai - murmură Poirot - mă întrebam dacă 
prietenul meu, căpitanul Curtis, a locuit recent la 
dumneavoastră. 

— Curtis, căpitan Curtis, unde am mai auzit numele ăsta? 

Poirot n-o ajută. 

Ea clătină din cap afectată. 

— Înseamnă că n-a stat la dumneavoastră. 

— Nu. Cel puţin nu recent. Şi totuşi numele îmi este 
cunoscut. Aţi putea să-l descrieţi pe prietenul dumneavoastră? 

— Ar fi cam dificil - spuse Poirot, apoi continuă - Cred că se 
mai întîmplă să primiţi scrisori pe adresa unora care nu 
locuiesc aici. 

— Sigur că da. 

— Şi cum procedaţi cu ele? 

— Le păstrăm un timp. S-ar putea ca persoana să apară. 
Dacă se întîmplă însă ca scrisori sau pachete să zacă prea mult 
timp aici fără să le ceară nimeni, le returnăm poştei. 

Hercule Poirot dădu gînditor din cap. Apoi spuse: 

— Înţeleg. Problema stă cam aşa: am scris o scrisoare unui 
prieten la această adresă. 

Faţa doamnei Harţe se lumină. 

— Asta explică totul! Trebuie să fi văzut numele pe plic. Dar 
avem atiţia ofiţeri în retragere care stau aici, ori sînt doar în 
trecere... Să mă gîndesc! 

Scrută oficiul. 

— Acum nu-i aici - interveni Poirot. 

— Probabil că a fost returnată. Îmi pare foarte rău. Sper că 
nu-i nimic important. 

— Nu, nu era important. 

Pe cind se îndrepta spre uşă, doamna Harte îl învălui cu 
parfumul de violete. 

— Dacă vine prietenul dumneavoastră... 

— E foarte puţin probabil. Trebuie că am făcut o greşeală. 

— Preţurile noastre sînt foarte rezonabile. Cafeaua de după 
cină este inclusă în preţ. Poate aţi vrea să vedeţi o cameră?.... 

Poirot scăpă cu greu. 


Salonul doamnei Samuelson era mai mare şi mai costisitor 
mobilat decît al doamnei Hoggin. Hercule Poirot se strecură 
ameţit printre măsuţe aurite şi statuete. 

Doamna Samuelson era mai înaltă decît doamna Hoggin şi 
avea părul oxigenat. Pechinezul ei se numea Nanky Poo. Ochii 
lui bulbucaţi îl supravegheau pe Hercule Poirot cu aroganță. 
Miss Keble, doamna de companie a doamnei Samuelson, era 
slabă şi costelivă, în timp ce Miss Carnaby era viguroasă, dar şi 
ea era volubilă şi gifiia. Şi ea fusese blamată, ca şi miss 
Carnaby, pentru dispariţia cîinelui. 

— Domnule Poirot, a fost ceva absolut uluitor! Totul s-a 
întîmplat într-o secundă. La Harood's. O bonă m-a întrebat cît e 
ceasul... Şi era un copil frumos!... O mică minune! Nişte 
obrăjori roz! Se spune că bebeluşii din Londra nu au o culoare 
prea sănătoasă, dar sînt sigură... 

— Ellen! - interveni doamna Samuelson. 

Miss Keble roşi, se bîlbîÎi, apoi rămase tăcută. 

Doamna Samuelson spuse acru: 

— Şi în timp ce Keble se apleca deasupra căruciorului, cu 
care de altfel n-avea nimic de-aface, îndrăzneţul bandit tăia 
lesa şi dispărea cu Nanky Poo. 

Miss Keble murmură cu ochii în lacrimi: 

— Totul s-a petrecut într-o secundă. Cînd am privit în jur, 
„băieţelul” dispăruse... Rămăsese doar lesa atirnînd de mîna 
mea. Poate vreţi să vedeţi lesa, domnule Poirot? 

— În nici un caz! spuse Poirot grăbit. N-avea de gînd să 
colecţioneze lese tăiate. Înţeleg - adăugă după un timp - că aţi 
primit o scrisoare la scurt timp după întîmplare. 

Povestea continuă ca şi cealaltă: scrisoarea, amenințările cu 
violenţe asupra.urechilor şi cozii lui Nanky Poo. Doar două 
lucruri erau diferite: suma de bani cerută, 300 de lire şi adresa 
la care trebuiau trimişi. De data aceasta erau adresaţi 
comandorului Blackleigh, la hotelul Harrington, Kensington. 

Doamna Samuelson continuă. 

— Cînd Nanky Poo a fost din nou acasă, sănătos, m-am dus 
eu însămi la faţa locului. Trei sute de lire sînt totuşi trei sute de 
lire. 

— Evident. 


— Chiar primul lucru pe care l-am văzut a fost scrisoarea 
mea pe un fel de etajeră, în hol. Pe cînd o aşteptam pe 
directoare, am strecurat-o în poşetă. Din nefericire... 

— Din nefericire cînd aţi deschis-o nu conţinea decît foi albe 
de hîrtie. 

— Cum v-aţi dat seama? - tresări doamna Samuelson. 

Poirot ridică din umeri. 

— Este evident, chere madame, că hoţul a avut grijă să ia 
banii înainte de a vă fi înapoiat cîinele. A înlocuit banii cu hârtii 
şi l-a pus la loc, ca nu cumva să se observe lipsa plicului. 

— Nici un comandor Blackleigh n-a stat vreodată la acel 
hotel. 

Poirot zîmbi. 

— Şi bineînţeles că soţul meu a fost extrem de supărat. De 
fapt, cînd a aflat, s-a făcut livid... absolut livid. 

— Dar nu... hm... nu l-aţi consultat înainte de a expedia 
banii? 

— Sigur că nu! - spuse hotărît doamna Samuelson. 

Poirot privi întrebător. Doamna explică: 

— N-aş fi riscat nici un moment. Bărbaţii reacţionează atît 
de ciudat cînd e vorba de bani. Jacob ar fi insistat să mergem la 
poliţie. Nu puteam risca aşa ceva. Drăguţul de Nanky Poo! 
Putea să i se întîmple orice! Sigur, a trebuit să-i spun soţului 
meu, după aceea, pentru că trebuia să-i explic de ce am scos 
banii de la bancă. 

— Chiar aşa, chiar aşa... — murmură Poirot. 

— Şi-ntr-adevăr, niciodată nu l-am văzut aşa de furios - 
spuse doamna Samuelson aranjindu-şi superba brățară cu 
diamante şi răsucindu-şi inelele pe degete. El nu se gîndeşte 
decît la bani. 

Hercule Poirot urcă cu liftul pînă la biroul lui Sir Hoggin. 
Trimise cartea de vizită şi i se spuse că Sir Joseph este ocupat 
pentru moment, dar că îl va primi îndată. 

O blondă semeaţă ieşi după un timp din biroul lui Sir Joseph 
cu braţele pline de hirtii. Aruncă ciudatului omuleţ o privire 
plină de dispreţ şi trecu mai departe. 

Sir Joseph şedea în spatele impunătorului birou de mahon. 
Avea urme de ruj pe bărbie. 

— Ei bine, domnule Poirot? Luaţi loc. Aveţi ceva să-mi 
comunicaţi? 


— Întreaga afacere - spuse Poirot - este de o simplitate 
fermecătoare. De fiecare dată banii au fost trimişi la o pensiune 
sau la un hotel particular, din acelea unde nu există portar sau 
receptioner şi unde un mare număr de oaspeţi vin şi pleacă. 
Nimic nu e mai uşor decît să intri şi să iei o scrisoare de pe 
etajeră şi să pleci cu ea sau să înlocuieşti banii cu foi de hîrtie 
şi să pui scrisoarea la loc. lată de ce în fiecare caz orice urmă 
se-ntrerupe brusc. 

— Vrei să-mi spui că n-ai nici cea mai mică idee asupra 
autorului? 

— Ba am cîteva idei. Îmi trebuie cîteva zile să le verific. 

Sir Joseph îl privi curios. 

— Bună treabă! Deci n-ai nimic să-mi spui. 

— Vă voi spune la dumneavoastră acasă. 

— Dacă vei rezolva cazul, va fi realmente o treabă de 
maestru. 

— Nici nu se pune problema eşecului. Hercule Poirot nu dă 
greş niciodată. 

Sir Joseph privi la omuleţul din faţa lui şi rînji. 

— Eşti foarte sigur de dumneata, nu-i aşa? 

— Absolut sigur! Şi absolut întemeiat! 

— Nu mai spune! Sir Joseph se lăsă pe spate în fotoliu... 
Mîndria ţine pînă la cădere... 

Hercule Poirot stătea în faţa radiatorului electric (forma 
scrupulos geometrică a acestuia îi dădea fiori de satisfacţie) 
instruindu-şi valetul, care, de fapt, nu era numai valet, ci un 
adevărat fac-totum. 

— Ai înţeles, Georges? 

— Perfect, domnule. 

— Mai probabil un apartament sau o căsuţă. Şi trebuie să fie 
într-un anumit perimetru. La sud de parc, la răsărit de biserica 
Kensington, la apus de Knightsbridge Barracks şi la nord de 
Fulham Road. 

— Am înţeles perfect, domnule! 

— Un mic caz drăgălaş. Dovada unui evident talent 
organizatoric. Sigur, mai este şi surprinzătoarea invizibilitate a 
„protagonistului”, „Leul din Nemeea” în carne şi oase, dacă aş 
putea să zic aşa. Da, da, un caz micuţ şi interesant. Aş vrea să 
pot fi de partea clientului meu, dar seamănă supărător de mult 
cu fabricantul de săpun din Liege care şi-a omorit soţia ca să se 


însoare cu blonda lui secretară. Unul dintre primele mele 
succese. 

Georges dădu din cap şi spuse grav: 

— Blondele astea, domnule, dau numai bătăi de cap. 

Trecuseră trei zile, cînd nepreţuitul Georges rosti grav: 

— Iată adresa, domnule! 

Hercule Poirot luă bucata de hîrtie ce i se înmîna. 

— Excelent, bunul meu Georges! Şi în care zi a săptămînii? 

— Joi, domnule. 

— Joi!? Astăzi, spre norocul nostru, este tocmai joi. Nu mai 
aminăm nici un moment. 

Douăzeci de minute mai tîrziu, Hercule Poirot urca scările 
unui bloculeţ obscur, ascuns pe o alee care ducea spre o clădire 
impunătoare. Rosholm Mansion 10 se afla la al treilea etaj şi 
ultimul; lift nu exista. Poirot se chinui urcînd jur-împrejurul 
scării înguste care se încolăcea ca un tirbuşon. Se opri să-şi 
tragă sufletul la ultimul etaj şi din spatele uşii de la numărul 10 
un sunet inedit rupse tăcerea: lătratul nervos al unui cîine. 

Hercule Poirot dădu din cap zîmbind uşor. Apoi sună. 

Lătratul se înteţi, se auziră paşi, uşa se deschise. 

Miss Amy Carnaby se dădu înapoi ducîndu-şi mîna la piept. 

— Permiteţi să intru? întrebă Hercule Poirot şi intră fără să 
mai aştepte răspunsul. 

În dreapta se vedea uşa deschisă a salonului şi Hercule 
Poirot intră. 

Printre mobile se găsea acolo şi o fiinţă omenească, o 
femeie în vîrstă stătea întinsă pe sofaua trasă lingă foc. Cînd 
Poirot intră, pechinezul sări de pe sofa şi se îndreptă spre el 
lătrînd bănuitor. 

— Aha, iată-l şi pe actorul principal! Te salut, micule 
prieten! 

Se aplecă să-l mîngiie. Cîinele adulmecă privindu-l cu ochi 
inteligenţi. 

Miss Carnaby spuse abia şoptit: 

— Deci ştiţi. 

Hercule Poirot dădu din cap. 

— Da, ştiu. Privi la femeia de pe sofa. Sora dumitale, cred. 

— Da, - spuse Miss Carnaby mecanic - Emily, acesta este... 
acesta este domnul Poirot. 

Emily Carnaby suspină, iar Amy Carnaby zise: 


— Augustus... 

Pechinezul privi spre ea, dădu din coadă, apoi întoarse 
privirea către mîna lui Poirot. Dădu iar din coadă. 

Încet, Poirot ridică pechinezul şi apoi luă loc cu el pe 
genunchi. 

— Am capturat deci Leul din Nemeea. Mi-am îndeplinit 
însărcinarea. 

Miss Carnaby îşi drese vocea. 

— Ştiţi chiar totul? 

— Cred - dădu Poirot din cap. Dumneata ai organizat toată 
afacerea, cu Augustus ca ajutor. Luaţi pechinezul doamnei la 
obişnuita plimbare, îl aduceaţi aici şi mergeaţi în parc cu 
Augustus. Îngrijitorul parcului vă vedea cu un pechinez, ca de 
obicei. Bona, dacă o vom găsi vreodată, ar declara că eraţi cu 
un pechinez atunci cînd vorbeaţi cu ea. Apoi, pe cînd stăteaţi de 
vorbă, tăiaţi lesa şi Augustus, antrenat de dumneata, fugea 
imediat acasă. Cîteva minute mai tirziu dădeaţi alarma spunînd 
că v-a fost furat cîinele. 

Urmă o pauză. Apoi Miss Carnaby se îndreptă şi spuse cu 
demnitate oarecum patetică: 

— Da, este absolut exact. N-am nimic de spus. 

Femeia de pe sofa începu să plîngă încet. 

— Chiar nimic, mademoiselle? 

— Nimic - întări Miss Carnaby. Sînt hoaţă şi am fost 
descoperită. 

— Nimic de spus în apărarea dumneavoastră? - insistă 
Poirot. 

Pete roşii apărură brusc pe obrajii albi ai lui Amy Carnaby. 

— Nu regret nimic din ce-am făcut. Cred că sînteţi un om 
bun, domnule Poirot, şi că eventual aţi putea înţelege. Ştiţi, mi- 
a fost îngrozitor de frică. 

— Frică!? 

— Da, cred că este destul de greu pentru un bărbat să 
priceapă. Eu nu sînt o femeie deşteaptă, n-am făcut niciodată 
nimic de felul acesta, îmbătrinesc şi sînt foarte înspăimîntată 
de viitor. N-am putut economisi nimic, cum aş fi putut cînd a 
trebuit să am grijă de Emily, îmbătrinesc şi devin din ce în ce 
mai nepricepută, încît nu va mai avea nimeni nevoie de mine. 
Toată lumea doreşte un om tînăr, strălucitor. Eu cunosc o 
mulţime de femei ca mine: nimeni n-are nevoie de tine. 


Locuieşti într-o cameră cu chirie şi n-ai nici foc, nici căldură şi 
nici măcar destulă mîncare şi, în cele din urmă, n-ai nici cu ce 
plăti chiria. Sînt aziluri, sigur, dar nu e uşor să intri acolo dacă 
n-ai prieteni influenţi şi eu n-am. Sîntem multe în situaţia asta, 
nişte amărite doamne de companie, neinstruite, nefolositoare, 
cu nici o altă perspectivă decît o frică îngrozitoare. 

Vocea îi tremura. 

— Aşa că ne-am adunat cîteva, iar eu m-am gîndit la soluţia 
asta. Totul a pornit de la Augustus. Pentru multă lume 
pechinezii sînt toţi la fel (aşa credem şi despre chinezii înşişi). 
Ridicol, bineînţeles. Cel care se pricepe nu-l poate confunda pe 
Augustus cu Nanky Poo sau Shan Tung, ori cu oricare alt 
pechinez. Este de departe mai inteligent, şi mult mai frumos, 
dar, aşa cum am spus, pentru multă lume un pechinez e doar 
un pechinez şi atit. Augustus mi-a dat ideea asta, plus faptul că 
foarte multe femei bogate au cîini pechinezi. 

— Trebuie să fi fost o afacere profitabilă - spuse Poirot 
zimbind palid. Cîte sînteţi în „asociaţie”? Sau poate e mai bine 
să întreb cîte operaţiuni de felul acesta aţi dus la bun sfîrşit. 

— Shan Tung a fost a şaisprezecea - spuse simplu Miss 
Carnaby. 

— Vă felicit - zise Poirot ridicînd din sprincene - 
organizarea trebuie să fi fost excelentă. 

— Amy a fost întotdeauna o buna organizatoare - spuse 
Emily Carnaby. Tatăl nostru, fost vicar la Kellington, în Essex, 
spunea întotdeauna că Amy are geniu organizatoric. Ea 
organiza serbările, tombolele ori alte treburi de genul acesta. 

— Sînt întru totul de acord - spuse Poirot cu o mică 
înclinare a capului. Ca infractoare, mademoiselle, eşti printre 
cei mai buni. 

— Infractoare! Oh, doamne! - strigă Amy Carnaby. De fapt, 
bănuiesc că sînt, dar nu m-am simţit niciodată aşa. 

— Dar cum v-aţi simţit? 

— Sigur, aveţi dreptate. Am călcat legea. Dar ştiţi,... cum să 
vă explic?... Aproape toate aceste doamne care ne angajează 
sînt foarte rele şi antipatice. Doamnei Hoggin, de exemplu, 
puţin îi pasă ce-mi spune. A zis că tonicul ei nu este bun şi 
practic m-a acuzat că i-l falsific. Şi multe altele de genul acesta. 
Este realmente foarte, foarte neplăcut. Şi faptul că nu poţi să-i 


răspunzi ori să-i spui nimic te face să te chinui şi mai tare, 
înţelegeţi ce vreau să spun... 

— Înţeleg - zise Poirot. 

— Şi să vezi banii risipiţi atît de inutil... la fel de neplăcut. 
Iar Sir Joseph, care uneori povesteşte despre vreo lovitură pe 
care a dat-o în City, care-mi pare uneori, sigur eu am doar un 
creier de femeie şi nu mă pricep la finanţe, de-a dreptul 
necinstită. Ştiţi, domnule Poirot, toate acestea, toate m-au 
tulburat şi am simţit că trebuie să iau ceva bani de la aceşti 
oameni, care, de fapt, nici nu le vor simţi lipsa şi care nici n-au 
fost foarte scrupuloşi, cînd i-au adunat. De fapt, nu mi se pare 
că am greşit deloc. 

— Un Robin Hood modern - murmură Poirot. Spuneţi-mi, 
Miss Carnaby, aţi fi pus vreodată în aplicare amenințările din 
scrisori? 

— Ameninţări? 

— Aţi fi mutilat căţeluşii, aşa cum spuneaţi în scrisori? 

Miss Carnaby îl privi cu oroare. 

— Sigur că nu! Nu m-am gîndit niciodată la aşa ceva. Era 
doar o figură de stil. 

— Foarte artistic! A mers. 

— Bineînţeles, eram sigură c-o să meargă. Ştiu ce-aş fi 
simţit eu pentru Augustus şi, bineînţeles, trebuia să fiu sigură 
că aceste doamne îşi vor anunţa soţii numai după ce vor plăti. 
Planul a mers minunat de fiecare dată. În nouă cazuri din zece 
chiar doamnele de companie au fost trimise să expedieze banii. 
De obicei abuream plicul, îl deschideam şi înlocuiam banii cu 
hirtii. O dată sau de două ori păgubaşele au expediat singure 
banii. Atunci a trebuit să mergem la hotel să luăm scrisoarea. 
Dar şi asta era foarte simplu. 

— Şi figura cu bona este tot figură de stil? A existat o 
asemenea bonă? 

— Vedeți, domnule Poirot, domnişoarele bătrine sînt 
considerate nebune după copii. Părea absolut natural ca ele să 
fie într-atît de absorbite de un bebeluş, încît să nu observe 
nimic în jurul lor. 

— Psihologia dumitale este excelentă, iar organizarea de 
primă clasă, şi, pe deasupra, sînteţi şi o foarte bună actriţă. 
Reprezentaţia pe care aţi dat-o cînd am discutat cu Lady 
Hoggin a fost ireproşabilă. Poate că sînteţi ceea ce se numeşte 


neinstruită, dar nimic nu i se poate reproşa inteligenţei 
dumneavoastră. 

Miss Carnaby zîmbi palid. 

— Şi totuşi am fost prinsă, domnule Poirot. 

— Numai de către mine. Acest lucru era inevitabil. Cînd am 
vorbit cu doamna Samuelson mi-am dat seama că răpirea lui 
Shan Tung făcea parte dintr-o serie. Aflasem deja că aţi 
moştenit un pechinez şi că aveţi o soră bolnavă. A trebuit doar 
să-i cer nepreţuitului meu valet să afle un mic apartament 
situat într-o anume zonă, ocupat de o doamnă bolnavă care are 
un pechinez şi o soră care o vizitează o dată pe săptămînă, în 
ziua ei liberă. A fost simplu. 

Amy Carnaby se ridică. 

— Aţi fost foarte amabil, domnule Poirot, şi aceasta mă 
determină să vă cer o favoare. Ştiu că nu pot scăpa de 
pedeapsă. Bănuiesc că voi fi trimisă la închisoare. Dacă puteţi, 
domnule Poirot, evitaţi pe cît se poate publicitatea. Ar fi atît de 
neplăcut pentru biata Emily şi pentru cei care m-au cunoscut 
înainte. N-aş putea merge la închisoare sub un nume fals? Sau 
asta este o aberaţie? z 

— Cred că pot face chiar mai mult. Intîi însă trebuie să 
stabilim un lucru: această afacere trebuie să înceteze. Să 
înceteze dispariția cîinilor. Gata cu asta! 

— Da, sigur că da! 

— Şi banii pe care i-ați luat de la Lady Hoggin trebuie dați 
înapoi. 

Amy Carnaby traversă camera, deschise sertarul biroului şi 
se întoarse cu un teanc de bancnote pe care i-l dădu lui Poirot. 

Poirot luă banii şi-i numără. Se ridică. 

— Cred că este posibil să-l conving pe Sir Joseph să renunţe 
la orice acuzaţie. 

— Oh, domnule Poirot! 

Amy Carnaby îşi lovi palmele. Emily scoase un strigăt de 
bucurie. Augustus lătră şi dădu din coadă. 

— În ce te priveşte - se adresă Poirot căţelului - există un 
lucru pe care aş vrea să mi-l poţi da: mantaua care te face 
invizibil şi de care am mare nevoie. In toate aceste cazuri 
nimeni n-a bănuit nici un moment că există şi un al doilea cîine. 
Augustus avea pielea de leu care-l făcea invizibil. 


— Potrivit legendei, domnule Poirot, pechinezii au fost pe 
vremuri lei. Şi şi-au păstrat încă inima de leu. 

— Augustus este cățelul lăsat de Lady Hartingfield şi care a 
fost crezut mort. Nu v-aţi temut niciodată să-l lăsaţi să vină 
singur acasă?, 

— Oh, nu, domnule Poirot, Augustus este foarte deştept. L- 
am antrenat cu grijă. 

Sir Joseph îl primi pe Hercule Poirot, în biroul său. 

— Ei bine, domnule Poirot, ia să vedem dacă nu te-ai lăudat 
degeaba. 

— Să vă pun întîi o întrebare, începu Poirot, aşezîndu-se. 
Cunosc infractorul şi cred că pot produce destule probe pentru 
a putea fi condamnat. Dar în acest caz mă îndoiesc că aţi putea 
recupera banii. 

— Să nu-mi recuperez banii!? Sir Joseph se făcu stacojiu. 

— Eu însă nu sînt poliţist - reluă Poirot. Eu lucrez în acest 
caz numai în interesul dumneavoastră. Cred că pot recupera 
banii, dacă nu va mai fi nici un proces. 

— Eh, mîrîi Sir Joseph, să mă gîndesc puţin. 

— Este la latitudinea dumneavoastră; din punct de vedere 
etic, ar trebui să acuzaţi în interesul societăţii. Mulţi ar fi de 
această părere. 

— Aşa s-ar zice - spuse Sir Joseph scurt. Nu banii lor s-ar 
duce pe apa sîmbetei. Dacă urăsc ceva mai mult, aceea este să 
fiu escrocat. Nimeni nu m-a escrocat vreodată fără să fie 
pedepsit. 

— Deci ce hotăriţi? 

— Voi lua paralele! Nimeni nu va spune că a luat 200 de lire 
de la mine degeaba. 

Hercule Poirot se ridică, trecu în partea cealaltă a mesei, 
scrise un cec de 200 de lire şi-l înmînă celuilalt. 

— Fir-aş al dracului! Cine-i individul? 

Poirot clătină din cap: 

— Dacă acceptaţi banii, nu mai puneţi întrebări. 

Sir Joseph împături cecul şi-l puse în buzunar. 

— Păcat! Dar banii sînt bani... Cît vă datorez, domnule 
Poirot? 

— Nu-mi datoraţi prea mult. A fost, aşa cum am spus, un caz 
lipsit de importanţă. Făcu o pauză, apoi adăugă: Pînă acum, 
aproape toate cazurile pe care le-am anchetat au fost crime. 


— Trebuie să fi fost interesant - spuse Sir Joseph. 

— Uneori. Destul de curios, îmi amintiţi de unul dintre 
primele mele cazuri, în Belgia, cu mulţi ani în urmă... 
Protagonistul vă semăna foarte mult din punct de vedere fizic. 
Era un bogat fabricant de săpun. Şi-a otrăvit soţia ca să se 
însoare cu secretara. Da, asemănarea este remarcabilă. 

Sir Joseph scoase un sunet slab, iar buzele îi deveniră 
vinete. Culoarea îi fugi din obraji. Se lăsă să alunece în fotoliu 
privind cu ochi holbaţi la Poirot. Apoi cu mîna tremurând se 
scotoci în buzunar. Scoase cecul şi-l făcu bucățele. 

— Gata, s-a terminat! Consideraţi această sumă onorariul 
dumneavoastră! 

— Oh, dar pretenţiile mele n-ar fi fost atît de ridicate. 

— Nu-i nimic, păstraţi-i! 

— li voi folosi în scopuri de binefacere. 

— Fă ce naiba vrei cu ei! 

Poirot se aplecă uşor spre Sir Joseph: 

— Cred că, în situaţia dumneavoastră, ar trebui să fiţi mult 
mai atent. 

Sir Joseph spuse cu voce aproape neauzită: 

— Nu vă faceţi griji! Voi fi foarte atent. 

Hercule Poirot plecă. Pe cînd cobora scările, îşi spuse: „Am 
avut deci dreptate”. 

Lady Hoggin îi spuse soţului: 

— Ciudat, tonicul ăsta are cu totul alt gust, nu mai este aşa 
de amar. Ce s-o fi întîmplat? 

— Farmaciştii - mormăi Sir Joseph - sînt foarte neglijenţi. 
Prepară un lucru de fiecare dată altfel... 

— Asta să fie... - zise întrebătoare Lady Hoggin. 

— Sigur că da, ce altceva ar putea fi? 

— A mai aflat ceva despre Shan Tung? 

— Da, mi-a adus banii înapoi. 

— Cine a fost? 

— N-a spus. Foarte închis tipul. Nu-ţi face griji! 

— Un omuleţ drăguţ, nu-i aşa? 

Sir Joseph se înfioră şi se uită iute în jur ca şi cum ar fi 
simţit invizibila prezenţă a lui Poirot lîngă umărul său. Tot 
timpul avea impresia că-i acolo. 


— E deştept ca un diavol, blestematul. Şi continuă în gînd: 
„Greta poate să se spînzure, n-am de gind să-mi risc capul 
pentru o blondă platinată”. 

— Oh! 

Amy Carnaby privi nevenindu-i să creadă cecul de 200 de 
lire. 

— Emily, Emily, ascultă! 


„Dragă Miss Carnaby, permiteţi-mi să-mi aduc 
contribuţia la utilul dumneavoastră fond, înainte ca 
acesta să se fi închis. 

Al. dvs. Hercule Poirot”. 


— Amy - spuse Emily Carnaby - ai fost incredibil de 
norocoasă. Gîndeşte-te unde ai putea fi acum. 

— Wormwood Scrobs sau Holloway? - murmură Amy 
Carnaby. Dar totul s-a terminat, nu-i aşa Augustus? Gata cu 
plimbările în parc, gata cu foarfecele! 

O luminiţă de satisfacţie luci în ochii ei. 

— Dragul de Augustus! Păcat! E atît de deştept! Ar fi putut 
învăţa orice... 


